پنټاګون افغانستان ته د زرګونو نورو پوځيانو پر استولو غور کوي
د امریکا د دفاع وزیر دا اونۍ بلجیم ته ځي چې له خپلو اروپايي متحدینو سره د افغانستان د جګړې او داعش ضد عملیاتو په اړه وغږیږي.
د امریکا د دفاع د نوي وزیر په توګه به دا د جیم ماتیس لومړنی بهرنی سفر وي چې اروپا ته یې کوي. ښاغلی ماتیس به د ناټو د نورو غړو هېوادونو د دفاع له وزیرانو سره د افغانستان د جګړې او له داعش سره د مبارزې په اړه اوږدې خبرې وکړي. د امریکايي رسنیو په حواله پنټاګون دا مهال افغانستان ته د زرګونو اضافي پوځيانو پر استولو غور کوي. تېره اونۍ په افغانستان کې د بهرنیو ځواکونو قومندان جنرال نکلسن افغانستان ته د زرګونو سرتېرو د استولو غوښتنه وکړه. دا مهال په افغانستان کې ۱۳۳۰۰ بهرني سرتیري دیره دي چې ۸۴۰۰ یې امریکایان دي. افغان حکومت د امریکايي چاروکو د دغه اقدام هرکلی کوي. د افغانستان اجرايي ریاست وايي چې افغان ځواکونه لا هم د بهرنیو ځواکونو سلا مشورو ته اړتیا لري. د اجرايي ریاست د ویاند مرستیال، جاوید فیصل، امریکا غږ اشنا ته وویل"تاسو پوهیږی چې د بهرنیو ځواکونو جنګي ماموریت ختم شوی او د دې لپاره چې افغان ځواکونه په خپلو پښو ودریږي او ټولو خطرونو ته په یوازې ځان ځواب وویلی شي، اړتیا ده چې بهرني سرتېري د مشورې او روزنې په برخه کې له افغان ځواکونو سره اوږه په اوږه کار وکړي اوملاتړ یې وکړي". ښاغلي فیصل وویل دوی د نړیوالې ټولنې د هر اقدام چې د افغان ځواکونو د لا تقویت په برخه کې اخیستل کیږي، هر کلی کوي. د ناټو ځواکونو قومندان نکلسن دا خبره هم کړې وه چې جنګ په افغانستان کې له بندبست سره مخامخ شوی او باید له افغان حکومت سره داسې مرسته وشي چې د اورپکو ډلو پر ضد تهاجمي دریځ غوره کړي. له دغو خبرو وروسته د امریکا د دفاع وزیر متیس د جمعې په ورځ په پنټاګون کې د جرمني د دفاع له وزیر، اورزولا فن در لاین، سره هم ولیدل. جرمني دا مهال په افغانستان کې ۸۵۰ سرتېري لري. واشنګټن پوسټ وايي دواړه وزیران په افغانستان کې د پوځي عملیاتو په اړه هم وغږېدل، خو جزییات یې نه دي ورکړل شوي. د امریکا د دفاع وزیر متیس له بروکسل وروسته د مونیخ امنیتي کنفرانس کې د ګډون لپاره جرمني ته ځي. په دغه کنفرانس کې د نړۍ د بېلا بېلو هېوادونو سلګونه وزیران او د پوهنتون استادان راټولیږي چې د نړۍ پر امنیت خبرې کوي. خو په بروګسل کې به ښاغلی متیس د هغو هېوادونو له چارواکو سره هم وګوري چې د اسلامي دولت ډلې، داعش، پر ضد جنګیږي. په همدې حال کې واشنګټن پوسټ وايي چې د امریکا د دفاع وزارت پنټاګون به ژر د داعش پر ضد خپل نوی پلان سپینې ماڼۍ ته وسپاري او اټکل کیږي چې د دفاع وزیر به په دې اړه ګڼ وړاندیزونه هم ټولوي او ولسمشر ته به یې سپاري. په دغو وړاندیزونو کې د داعش پر ضد د امریکا د مداخلې د تغیر په اړه هم خبرې کیږي. پر دې سربېره د داسې تګلارو په اړه هم خبرې کیږي، چې داعش ګوښه کړي او د هغوی مالي سرچینې وچې شي. د امریکا نوي ولسمشر، دونالډ ټرمپ، په وار وار تېنګار کړی چې "افراطي اسلامي ترهګري" به له نړۍ ورکوي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.